google/wiki40b huggingface dataset:
Eóganachta

Eóganachta eller Éoganachta var en av de viktigste dynastiske grupperingene i Irland i tidlig kristen tid/tidlig middelalder. Ifølge tradisjonen ble dynastiet grunnlagt av Eógan, konge av Mumu og eldste sønn av den halvmytologiske 200-talls kongen Oilill Ollum. De dominerte Mumu (tilsvarer omtrent dagens provins Munster), og betraktet seg selv som herskere av Leth Moga, den sørlige delen av Irland. Deres symbolske politiske sentrum var Caísel, som hadde en tilsvarende funksjon for Eóganachta som Tara hadde for Uí Néill. Tittelen konge av Caísel ble gitt til den mektigste blant klanlederne innenfor Eóganachta som konge av Tara var tittelen for den fremste blant Uí Néill, og som kongen av Tara gjorde krav på overherredømmet over Irland gjorde kongen av Caísel krav på Leath Moga, hele den sørlige halvdelen av øya. I perioder hadde de virkelig kontroll over den sørlige delen, og i første halvdel av 800-tallet utfordret de Uí Néills posisjon som det dominerende dynastiet i Irland.
Eóganachta hadde sterke bånd til kirken, og Emly var deres kirkelige maktbase. Dette abbediet/bispesetet var kontrollert av Eóganachta gjennom hele middelalderen. Den kanskje mest kjente lederen av Eóganachta var Feidlimid mac Cremthanin, som var konge av Mumu (820–847), og samtidig abbed i både Clonfert og Cork abbedi. Han gis i noen kilder også tittelen biskop av Emly. Ifølge Inisfallen-annalene var han også overkonge av Irland. Det er nok en overdrivelse, men han utfordret både Conchobar mac Donnchada og Niall Caille, og ble først beseiret av Niall i 841. Etter sin død ble han betraktet som en helgen i noen martyrologier.
Etter Feidlimids tid gikk Eóganachtas makt tilbake, og i stedet for å utfordre Uí Néill i Míde og Leinster, måtte de forsvare sitt eget territorium mot Uí Néill, de nye norrøne bosetningene i Cork og Limerick, og indre splittelse. Under Cerball mac Dunlaige rev Osraige seg løs fra Eóganachts innflytelse. Så vokste Dal Cais i innflytelse, og utfordret Eóganachta nordfra. Mathgamain mac Cennetig fra Dal Cais ble i 960 den første konge av Caisíl fra en annen klan enn Eóganachta, og under hans bror Brian Boru og hans etterfølgere ble Eóganachta detronisert.
Larvik fengsel

Larvik fengsel (offisielt Søndre Vestfold fengsel, avdeling Larvik) er et fengsel med høyt sikkerhetsnivå som ligger i Larvik i Vestfold og er underlagt Kriminalomsorgens region sør. Fengselet har ordinær kapasitet på 16 plasser som fortrinnsvis benyttes til unge opptil 25 år.
Fengselets skole ligger administrativt under Thor Heyerdahl videregående skole. Det undervises i allmenne fag på grunnskole- og videregående nivå. Skolen tilbyr dessuten dataundervisning, botrening og kroppsøving. Skolen har prosjekt- og temabasert undervisning. Om sommeren har skolen tilbud om tre til fire ukers sommerundervisning. Ved fengselets arbeidsdrift produseres det keramikk for salg på lokale messer. Keramikken støpes i former, brennes, males og/eller glaseres.
Bygningen er erklært verneverdig. Larvik fengsel ble tegnet av to kjente tysk-norske arkitekter, Heinrich Ernst Schirmer og Wilhelm von Hanno, som dels i fellesskap, dels hver for seg tegnet en rekke kjente monumentalbygg i Oslo. Førstnevnte ledet også restaureringen av Nidarosdomen. Fengselet sto ferdig som Laurvigs Districtsfængsel i 1863.
Loboscelidiinae

Utseende

Små (2–4 millimeter), forholdsvis spinkle, brunlige vepser uten metallisk glans. Hos denne gruppen er det stor forskjell på kjønnene, det har ført til at hanner og hunner i denne gruppen med dårlig kjent biologi har blitt ført til ulike slekter . Hannene er spinklere bygd og har en lang, tynn antenne, mens hunnens antenne er kort, flat og bred. Antennene er festet på en "hylle" i ansiktet og er knebøyde. Beina er ofte noe utvidete, særlig leggene. Hodet har en markert "hals", på thorax er "skuldrene" (tegulae) påfallende store, de dekker vingefestene.

Levevis

Ingenting er kjent med sikkerhet om biologien til disse sjelden innsamlede vepsene, men man antar at de kan snylte på egg av spøkelsesinsekter i likhet med den beslektede gruppen Amiseginae.

Utbredelse

Gruppen er utbredt i Sørøst-Asia og Australia.
Nipilodden

Nipilodden er et naturlig nes under fjellene Nipilen og Knøsen der gamle elvemasser fra Nipilbreen via Nipildalen bygger ut denne odden. Stedet ligger på sørbredden av Van Mijenfjorden nordvest i Nathorst Land på det sentrale Spitsbergen, Svalbard.
På stedet ligger en nyere jakthytte (bistasjon) som er oppført i tredje kvartal av 1900-tallet (dvs i etterkrigstiden), men som likevel har fått lokalt bygningsvern. Anlegget inngikk i det som utgjorde Fangstfelt 5 (Midterhuken) i den norske fangstadministrasjonen.
C More

C More er et samlet varemerke for en rekke nordiske betal-TV-kanaler, med hovedfokus på filmer, TV-serier og sport. Det eies av C More Entertainment AB.
C More het Canal+ frem til 4. september 2012, mens det frem til 1997 het Filmnet.
I Norge var Canal+ lenge bare tilgjengelig hos Canal Digital, men er i dag også tilgjengelig hos fleste TV-distributører. Selskapet har selv oppgitt at det har omtrent 300 000 norske abonnenter. Selskapet har videre opplyste samtidig at det mistet syv prosent av kundene etter tapet av Premier League-rettighetene i 2010. Den norske delen av C More ble kjøpt opp av TV 2 Gruppen i 2015.

Historie

Kanalen opererte frem til 1997 under navnet Filmnet da den ble kjøpt opp av franske Canal+. Samtidig startet også Canal+ og Telenor opp TV-distributøren Canal Digital. I 2003 solgte det franske selskapet seg ut av begge selskapene; Telenor kjøpte Canal Digital mens Nordic Capital og Baker Capital kjøpte Canal+. De nye eierne planla å bytte navn på kanalene til C More Entertainment, men dette ble senere droppet selv om morselskapet til Canal+ fortsatt har dette navnet. I 2012 ble denne planen gjenopptatt, og det ble besluttet at Canal+-kanalene fra 4. september bytter navn til C More. 
I 2005 ble Canal+ kjøpt av SBS Broadcasting Group, som i oktober 2007 fusjonerte med det tyske ProSiebenSat.1 Media. I juni 2008 kjøpte så TV4-Gruppen selskapet før Telenor kjøpte 35 % av selskapet i mai 2010. Canal+ vokste seg i utgangspunktet store på rettighetene til Premier League som de hadde fra 1996/1997-sesongen til 2009/2010-sesongen, men tapte deretter disse til rettighetsselskapet Medge Consulting som videresolgte rettighetene i Norge til TV 2. I juni 2011 ble det klart at Canal+ hadde kjøpt rettighetene for 6 av 8 Tippeligakamper fra 2013 til 2016 uten budrunde, noe som fikk stor oppmerksomhet i media.

Film og TV-rettigheter

I 2011 har Canal+ rettigheter på «første visning» for filmer og TV-serier fra Fox, DreamWorks SKG, HBO, MGM, Nonstop Entertainment, Paramount, Sandrew Metronome, StudioCanal, SF, Svensk Filmindustri AB, Warner Bros., Zentropa og Walt Disney.
Zora spinimana

Utseende

Zora spinimana er en middelsstor og forholdsvis kraftig edderkopp. Hunnen er 6-7 millimeter lang, mens hannen er litt mindre. Forkroppen har et bred mørk langsgående midtfelt, med en smal lysere stripe midt i. Den er litt snarlik en liten og lys ulveedderkopp (Lycosidae), men øynenes plassering skiller den fra disse. De åtte øynene er ordnet i to rektangler, et mindre, fremre og et større, bakre, som delvis overlapper det fremre. 
Beina er nokså kraftige, gjerne med ganske lange, mørke børster. Ytterst er de mørkere enn nær kroppen. Et av kjennetegnene er at ihvertfall de to fremste beina har noen mørke langsgående striper.

Levevis

Zora spinimana er aktiv om dagen (dagslys), den lager ikke fangstnett, men jakter i det fri. De trives på skogbunnen mellom løvstrø, i lavvokst vegetasjon. Den kan finnes både der det er ganske tørt og noe fuktig.
Hunnene spinner en flat, hvit eggsekk av edderkoppsilke, legger eggene sine i den og stiller seg over den for å vokte den til eggene klekkes.

Utbredelse

Zora spinimana finnes i Palearktis. Den finnes i Norge og er den vanligste arten fra slekten Zora i Norge.
Klare ord

Klare ord (sanskrit; Prasannapadā; tibetansk: ཚིག་གསལ་, Tsik Sal, wylietranslitterasjon: tshig gsal) er en viktig shastra av den indiske madhyamakafilosofen Candrakīrti. Det er en ord-for-ord kommentar til Nāgārjuna avhandling en avhandling om middelveien.
Hans Jacob Grøgaard

Biografi

Grøgaard tok sin utdannelse ved Latinskolen i Bergen, hvor hans far var klokker og hører.  Teologisk eksamen avla han i 1784. Han virket som huslærer og kapellan. I 1797 ble han reisende kapellan i Øyestad, hvor han ivret for folkeopplysningstjenesten. I 1811 ble han sogneprest i Vestre Moland, der han forfattet en lesebok for barn som lenge ble brukt i skolen.
Han reiste til Eidsvoll i følge med Jacob Aall og Alexander Christian Møller. Senere ble han prest ved Nykirken i Bergen. På Eidsvoll bodde han sammen med sin meningsfelle, Jacob Aall, og det framgår av deres dagbøker at de har utvekslet synspunkter og erfaringer. På Eidsvoll var Grøgaard en av det norske presteskaps edleste menn og ypperste taler. Av mistillit til Christian Fredrik sluttet Grøgaard seg til Wedels parti, og på Eidsvoll var han fryktet for sitt bitende vidd og sin skarpe kritikk. Som geistlig taler var han skattet for inderlighet og dybde. «Vittig, skarpsindig, kunnskapsrik, behagelig i omgang» lød hans ettermæle.  
Hans lesebok fra 1816 ble utgitt i hele 13 opplag fram til 1848. I 1837 ble det av Bergens presteskap og i Grøgaards navn stiftet et legat til fordel for fattige barn i Nykirke sogn.
Blant Grøgaards barn var sønnene Johannes Grøgaard, som fikk bygd den såkalte Carl Knudsen-gården (nåværende Lillesand by- og sjøfartsmuseum) i Lillesand, og Troels Christian Krogh Grøgaard, som fikk bygget deler av nåværende Tingsalen i Lillesand. Johannes' sønn, som var oppkalt etter bestefaren Hans Jacob, var forbilde for Knut Hamsuns figur «Minutten» i romanen Mysterier.  
Troels Christian søkte lykken i USA på 1840-tallet, da han dro til Texas med kone og barn. Hans tre sønner Thomas Fasting Grøgaard (f. 1836), Hans Jacob Grøgaard (f. 1836), og Christian Nicolai Keyser Grøgaard (f. 1840) sloss alle i den amerikanske borgerkrigen (1861-65) på sørstatenes side.  
Thomas tjenestegjorde først i Texas 1st Infantry Regiment, co. D ("Star Rifles"), siden med Texas 28th Cavalry Regiment, co. F.  Hans Jacob og Christian Nicolai tjenestegjorde begge i Texas 3rd Cavalry, co. E.  Alle tre brødrene overlevde krigen og de og deres resterende søsken har etterkommere i USA den dag idag. 
Hans bolig i 1814, Vestre Moland prestegård, som er fredet av Riksantikvaren, består delvis. Den eldste vestre delen ble revet i 1948.
After.Life

Sammendrag

Ungdomsskole-lærer Anna Taylor (Christina Ricci) er i en begravelse hvor hun møter en høytidelig eier av et begravelsesbyrå, Eliot Deacon. Samme kveld har Anna en innbitt krangel med kjæresten Paul. Hun reiser sin vei, og i regnværet omkommer hun i en trafikkulykke. Hun våkner opp i et likhus hvor Eliot forteller at hun er død. Han forteller at han har en evne til å snakke med de døde, og hjelpe dem til å akseptere sin død. Anna forsøker uten hell å rømme flere ganger, og Eliot sier at hun må gi slipp på livet. Anna finner en telefon og kontakter Paul, som tror at det bare er en spøk. En av Annas studenter får et glimt av henne og varsler Paul, som begynner å tror at hun fremdeles lever.
Paul ber om å se Annas kropp, men Elliot nekter. Under forberedelsene til begravelsen, spør Anna om å få se seg selv i et speil. Eliot holder opp et lite speil. Mens hun ser på seg selv, oppdager hun at pusten hennes lager kondens på speil-glasset. Hun begynner å tro at hun har vært i live hele tiden. Under begravelsen - når Paul ser på Annas kropp - gjør hun rykninger med øynene. Men han legger ikke merke til det. Paul legger en forlovelsesring som han hadde tenkt å gi henne på fingeren hennes. Etter begravelsen drikker Paul på en bar.
Anna våkner til lyden av at jord blir kastet på kiste-lokket. Hun roper og prøver desperat å åpne kistelokket, men dør sakte av luft-mangel. Paul bestemmer seg for å finne ut om Anna faktisk er død eller ikke, før det er for sent. Han kjører under påvirkning av alkohol, og kommer seg til kirkegården. Han får opp kisten, og paret omfavner hverandre. Anna sier at hun alltid har elsket ham. Midt i en klem hører Paul på noen rare lyder som han ikke skjønner hva er. Det er lyden av Eliot som forbereder Pauls kropp til begravelse. Anna forsvinner, og Paul våkner opp hos begravelsesagent Eliot. Han befinner seg på likhuset, med Eliot stående over seg. Paul forteller at han fikk se Anna, men Eliot påstår at Paul aldri kom seg til kirkegården på grunn av en bilulykke som drepte ham. Paul påstår at han fremdeles er i live, men Eliot stikker et kirurgisk redskap dypt inn i overkroppen hans.
Scatogenus

Utseende

En nokså stor, avlang, gulrød trebukk med svarte antenner og bein. Antennene er kamformede og litt under halvparten så lange som kroppen. Pronotum er avrundet, betydelig smalere enn de lange, jevnbrede dekkvingene som har et par opphøyde lengderibber. Beina er nokså korte.

Utbredelse

Arten er utbredt i Sentral-Afrika, kjent fra Gabon og Kongo.
Monokkel

Monokkel (av 'mono', som betyr «én», og 'oculus', som betyr «øye») er et brilleglass som blir holdt på plass ved å knipe sammen øyegropen. Monokkelen ble brukt for å kompensere for svakt syn og er i dag erstattet av briller eller kontaktlinser.
Aust-Agder

Historie

Folk begynte å bosette seg i Aust-Agder for 10 000 år siden, da isen fra istiden hadde begynt å forsvinne fra kystpartiene. 
På slutten av 1500-tallet skjedde det en stor befolkningsvekst da tømmereksport, jernverksproduksjon og skipsfart startet for fullt. I de neste 200 årene vokste tettstedene Risør, Tvedestrand, Arendal, Grimstad og Lillesand frem til å bli de tettstedene der flest folk bosatte seg.

Geografi

Aust-Agder grenser i øst til Telemark fylke og i vest og nordvest til fylkene Vest-Agder og Rogaland. Naturen er svært variert fra kystens skjærgård i sør, til jord- og skogbruksområder i midtfylket og høyfjell i Setesdal i nord. Aust-Agder fylke er 9 212 km² stort og har 111 495 innbyggere (1. januar 2012). Fylkeshovedstaden er Arendal.
Vest for Setesdal ligger Setesdal Vesthei-Ryfylkeheiene med noen få tydelig oppstikkende, avgrensede fjelltopper over 1.500 moh. Øst for Setesdalen dekker Setesdal Austhei et areal på 2.370 km², og deles i to av Bjørnevatnveien (Riksvei 45 Valle-Tokke) hvor Nordområdet på 770 km² har mye høyfjell på 1000-1500 meter, mens Sørområdet på 1.645 km² er lavere og mer rolig topografisk.
I lavere områder ned mot kysten dominerer nord-sør-gående elvedaler med barskog og mye innslag av elg og rådyr. Disse skogsområdene ligger i grunnfjellsområdet det svekonorvegiske grunnfjellsskjoldet, med sur jord og lite jordbruk. Langs kysten har innlandsisen lagt igjen mer omfattende grus- og løssmasser med særlig fruktbart jordbruk rundt Grimstad. Kysten domineres av skjærgård, og det store norske raet når inn til land på Tromøya ved Arendal.

Næringsregioner

Aust-Agder består av næringsregionene Østre Agder, Setesdal og Sørlandet.

Reiseliv og turisme

I Aust-Agder finnes det flere skjærgårdsperler mellom Risør og Blindleia i Lillesand. Lengre vest og nord, i skogs- og heibeltet mellom kysten og fjellet, ligger tur- og rekreasjonsområder. I Setesdalen, nord i fylket, ligger flere hytteområder, og på Brokke i Valle og Hovden i Bykle er vintersportsområder bygget ut.
Parachrysops bicolor

Utseende

En liten stjertvinge uten påfallende stjerter på bakvingen.

Utbredelse

Arten er endemisk for Ny-Guinea.
Eustace Mullins

Antisemittisme

Et gjennomgående tema i Mullins tekster er en pågående krigstilstand mellom jødene på den ene siden (som i Mullins teorier omfatter organisert kommunisme og kapitalisme) verdens kristne og den vestlige sivilisasjon på den andre siden.

Død

I januar 2010, mens Mullins var på turné ble han rammet av et hjerneslag i Columbus i Ohio. Dette etter at han under uklare omstendigheter hadde blitt medisinert med Seroquel, et legemiddel som ifølge eksperter gir skader på hjernen. Han døde 2. februar i Hockley i Texas.
Whoops Apocalypse

Whoops apocalypse er en britisk komiserie i seks deler som gikk på ITV i 1982. Det er en sort komedie av Andrew Marshall og David Renwick, laget av London Weekend Television for ITV. Marshal og Renwick jobbet sammen senere og laget en filmversjon i 1986 som er svært annerledes fra TV-serien, selv om et par av de opprinnelige skuespillerne fra serien også dukker opp i filmen.  
Tv-serien gikk på NRK under tittelen Hurra! Endelig nulløsning!

Plot

Serien tar for seg de siste ukene før kjernefysisk apokalypse. Den viser en kaotisk og økende ustabil global politisk situasjon der varsler om kjernefysisk krig nesten blir utløst av feilfungerende Space Invaders-spill og hvor den naive amerikanske presidenten Johnny Cyclops (en parodi på Ronald Reagan) har en sinnssyk høyrevridd kristen fundamentalist som rådgiver som går under navnet The Deacon og som hevder å ha direktelinje til gud. Figuren The Deacon fikk navnet sitt på grunn av at skuespilleren som spiller ham (John Barron) tidligere hadde spilt Cathedral Dean i situasjonskomedien All Gas and Gaiters. Manusforfatterne bak Whoops apocalypse hevdet at de på tiden serien ble laget, ikke var klar over at Alexander Haig, Reagans sikkerhetsrådgiver, gikk under navnet The Vicar i Det hvite hus.
Den sovjetisk ministerpresidenten, Dubienkin, er egentlig en serie kloner som til stadighet dør og blir erstattet. Situasjonen blir ytterligere komplisert ved utviklingen av et nytt superkraftig amerikansk atomvåpen. Denne blir til og begynne med kalt «Johnny Cyclops-bomben», men senere, når presidenten finner ut at han misliker navnet, døpt om til Quark-bomben, tidligere kjent som Johnny Cyclops-bomben, etter presidenten av samme navn.
Den nyvalgte Labour-statsministeren i Storbritannia, Kevin Pork, melder ikke bare landet inn i Warszawapakten, men viser seg også å lide under den vrangforestillingen at han er Supermann.

Referanser til DC-Comics

Forfatterne av serien har flere steder referanser til DC Comics. Den britiske statsministeren tror han er Supermann, hans medarbeidere tror de er henholdsvis Grønne Lykt og Hauken. Statsministerens hund går med kappe og blir referert til som Krypto. Hunden kastes til slutt ut av Downing Street no 10 med beskjeden: «Fly rundt kvartalet!» Supermanns fiender nevnes ofte, feks Doctor Destiny og Brainiac. Et sitat fra statsministeren: «Rekker ikke spørretimen, Brainiac har unnsluppet fra spøkelsessonen!» Den iranske mullahen blir sagt å være kledd som Akvamann; Ed Bishops nyhetsoppleser heter Jay Garrick, det samme navnet som Golden Age-versjonen av Lynet; det eldre amerikanske paret som blir holdt fanget i Kreml heter Martha og Jonathan, navnene på Kansas-ekteparet som er Supermanns jordiske adoptivforeldre.
Bank of Bengal

Bank of Bengal var en indisk bank grunnlagt i 1806 som Bank of Calcutta. Den skiftet navn i 1809. Banken ble etablert av Det britiske ostindiske kompani. I 1921 ble Bank of Bengal, Bank of Bombay og Bank of Madras slått sammen til Imperial Bank of India.
Koordinatsystem

Koordinatsystem benyttes for å angi punkter på en entydig måte i et rom eller på en geometrisk mangfoldighet. Det mest kjente eksemplet er kartesiske koordinatsystem som brukes i rom med euklidsk geometri. Antall koordinater som behøves, er lik med rommets dimensjon. Holdes alle koordinatene bortsett fra en fast, vil den siste koordinatene beskrive en rett koordinatlinje. Det kartesiske koordinatsystemet er derfor også eksempel på et «rettlinjet» koordinatsystem. På den måten kan euklidsk geometri formuleres ved matematiske ligninger og beskrives som analytisk geometri.
Et annet, kjent koordinatsystem er geografiske koordinater bestående av lengde og bredde på Jordens overflate. Dette er en krum flate med to dimensjoner og koordinatene sies derfor å være krumlinjete. Tilsvarende koordinater brukes også innen astronomi for å angi punkter på himmelkulen eller i universet. Etter at Einstein i sin generelle relativitetsteori viste at det firedimensjonale tidrommet er krummet på grunn av masse og energi, må slike krumlinjete koordinater alltid benyttes i denne viktige delen av moderne, teoretisk fysikk.
Koordinatsystem brukes i mange andre sammenhenger, også i flere morsomme spill som blant annet slagskip og sjakk.
114. sovjetiske infanteridivisjon

114. sovjetiske infanteridivisjon (Svirskaja) var en infanteridivisjon i Sovjetunionen under andre verdenskrig. Divisjonen ble oppsatt Bajkalområdet den 4. juli 1939 og oppløst i juni 1946. I september 1944 ble den overført til Kola-halvøya som en del av 14. armé og Karelenfronten, og deltok i Slaget om Nordkalotten.  2. bergkompani i den norske brigaden i Skottland var operativt underlagt denne divisjonen fra november 1944 til februar 1945.
Russisk toppserie i fotball

Historie

Etter oppløsningen av Sovjetunionen ble det organisert egne fotballigaer i hvert utbryterland fra og med 1992. I Russland dannet man en serie med 20 lag, der seks av dem hadde spilt i Sovjets toppliga i 1991, resten av lagene ble hentet fra lavere divisjoner. De seks lagene var CSKA Moskva, Spartak Moskva, Torpedo Moskva, Dinamo Moskva, Spartak Vladikavkaz, og Lokomotiv Moskva. Toppdivisjonen ble delt i to grupper for å redusere antall kamper. Antall lag i toppdivisjonen ble etterhvert redusert til 18 i 1993 og 16 i 1994. I 1996 og 1997 ble det eksperimentert med ytterligere to lag, men dette ble ikke noe suksess.
Spartak Moskva var det dominerende laget i toppdivisjonen, og vant ni av de ti første mesterskapene. Spartak-Alania Vladikavkaz var det eneste laget som klarte å bryte Spartak Moskvas dominans, da de vant i 1995.
CSKA Moskva har nest flest titler, med seks, fulgt av Lokomotiv Moskva og Zenit St. Petersburg med tre.

Organisering/regler

Alle klubbene møter hverandre to ganger, hjemme og borte, og spiller totalt 30 kamper. Tre poeng gis for seier, ett poeng for uavgjort og null for tap. Hvis flere lag har samme antall poeng, telles først poeng i innbyrdes oppgjør mellom lagene, deretter antall seire, deretter målforskjell. Hvis innbyrdes oppgjør er likt, telles antall seire mot alle lag, deretter målforskjell. Hvis de to øverste lagene står likt i innbyrdes oppgjør, antall seire, og målforskjell, spilles det en ligafinale mellom lagene.
Slik reglene er i 2018, kvalifiserer ligamesteren seg direkte til gruppespill i Mesterligaen, det samme gjør laget som ender på 2.-plass. Tredjeplassen går inn i 3. kvalifiseringsrunde til samme turnering. 4.- og 5.-plassen kvalifiserer seg til Europaligaen. De to nederste lagene på tabellen rykker ned til 1. divisjon, mens 13.- og 14.-plassen spiller play-off mot 4.- og 3.-plassen fra 1. divisjon om to plasser i neste års toppserie.
Ligaen ble tidligere spilt fra mars til november, for å unngå å spille kamper mens det er kulde og snø om vinteren.
Fra og med sesongen 2012/2013 vil dette endres til å spille sesongen fra høst til vår. Sesongen 2011/2012 var en overgangssesong. Etter at de 16 lagnee har spilt mot hverandre to ganger i 2011, spilte åtte beste lagene spille egen serie om seriemesterskapet og europacup-plasser. De øvrige åtte lagene spiller for å unngå nedrykk. De to nederste rykker ned, mens de to lagene over disse på tabellen spiller play-off mot lag fra nivå 2. Toppserien bestod fra sesongen 2012/2013 fremdeles av 16 lag.